b'\n_START_ARTICLE_\nMednarodna vesoljska postaja\n_START_PARAGRAPH_\nMednarodna vesoljska postaja (MVP, angle\xc5\xa1ko International Space Station - ISS, rusko \xd0\x9c\xd0\xb5\xd0\xb6\xd0\xb4\xd1\x83\xd0\xbd\xd0\xb0\xd1\x80\xd0\xbe\xcc\x81\xd0\xb4\xd0\xbd\xd0\xb0\xd1\x8f \xd0\xba\xd0\xbe\xd1\x81\xd0\xbc\xd0\xb8\xcc\x81\xd1\x87\xd0\xb5\xd1\x81\xd0\xba\xd0\xb0\xd1\x8f \xd1\x81\xd1\x82\xd0\xb0\xcc\x81\xd0\xbd\xd1\x86\xd0\xb8\xd1\x8f - \xd0\x9c\xd0\x9a\xd0\xa1) je vesoljska postaja v nizkozemeljski orbiti, skupni projekt petih vesoljskih agencij ZDA (NASA), Rusije (FKA), Japonske (JAXA), Kanade (CSA) in Evropske unije (ESA). Slu\xc5\xbei predvsem kot infrastruktura za raziskave u\xc4\x8dinka mikrogravitacije, kozmi\xc4\x8dnega sevanja in drugih vesoljskih pojavov. Glavni cilj je razkritje vplivov na biologijo \xc4\x8dloveka med dalj\xc5\xa1im bivanjem v vesolju, astronavti pa preu\xc4\x8dujejo tudi astronomijo, astrobiologijo, vesoljsko vreme in fizi\xc4\x8dne pojave, kot sta temna snov in temna energija._NEWLINE_Ima modularno zgradbo iz modulov pod pritiskom, zunanjega ogrodja, son\xc4\x8dnih panelov in drugih komponent. Postaja se nahaja na tirnici okoli Zemlje na vi\xc5\xa1ini pribli\xc5\xbeno 360 km, tirnici, ki ji obi\xc4\x8dajno pravimo nizkozemeljska. Njena dejanska nadmorska vi\xc5\xa1ina se spreminja za nekaj kilometrov zaradi atmosferskega upora sredstva in usklajevanja (dviganja) vi\xc5\xa1ine. Postaja dnevno izgubi na vi\xc5\xa1ini od 65 do 100 m, zato je potrebno vzdr\xc5\xbeevati orbito s pomo\xc4\x8djo raket. Njena orbitalna perioda je pribli\xc5\xbeno 93 minut. Od izstrelitve prvega modula Zarja 20. novembra 1998 je naredila ve\xc4\x8d kot sto tiso\xc4\x8d obhodov. Tirna hitrost je 7,66 kilometrov na sekundo (27.600 km/h)._NEWLINE_MVP v mnogo\xc4\x8dem predstavlja zdru\xc5\xbeitev prej\xc5\xa1njih na\xc4\x8drtovanih neodvisnih vesoljskih postaj: ruske Mir 2, ameri\xc5\xa1ke Freedom/Alpha in predvidenih modulov, evropskega Kolumba in japonskega Eksperimentalnega modula Kib\xc5\x8d (\xe5\xb8\x8c\xe6\x9c\x9b, Upanje). Bilo je nekaj predlogov, da bi postajo imenovali po Hermanu Poto\xc4\x8dniku Noordungu, vendar ni pri\xc5\xa1lo do tega. Prva stalna \xc4\x8dlove\xc5\xa1ka posadka se je naselila 2. novembra 2000. MVP je podrla rekord vesoljske postaje Mir za najdalj\xc5\xa1e neprekinjeno \xc4\x8dlove\xc5\xa1ko bivanje, ki zdaj zna\xc5\xa1a 18 let, 240 dni. Trenutno lahko v njej prebiva \xc5\xa1est ljudi. Ve\xc4\x8dina dosedanjih stalnih posadk je bila ruskih in ameri\xc5\xa1kih, kraj\xc5\xa1i \xc4\x8das pa je postajo obiskalo tudi ve\xc4\x8d astronavtov iz mno\xc5\xbeice razli\xc4\x8dnih dr\xc5\xbeav in prvi vesoljski turist. Postaja je vidna z Zemlje s prostim o\xc4\x8desom._NEWLINE_Postajo v glavnem oskrbujejo plovila Sojuz in Progress, ameri\xc5\xa1ka Dragon in Cygnus ter japonski HTV. Lastni\xc5\xa1tvo in uporabo dolo\xc4\x8dajo meddr\xc5\xbeavne pogodbe in drugi sporazumi. Financiranje je zagotovljeno do leta 2024.\n_START_SECTION_\nZgradba\n_START_PARAGRAPH_\nMVP ima modularno zgradbo, kar je omogo\xc4\x8dilo gradnjo po kosih na Zemlji, njihov dvig v vesolje in postopno sestavljanje v orbiti. Tak\xc5\xa1na zgradba zaobide omejitve mase in velikosti predmetov, ki jih lahko nosijo rakete nosilke. Za dostavo skoraj 400 ton sestavnih delov s skupno povr\xc5\xa1ino, primerljivo s povr\xc5\xa1ino nogometnega igri\xc5\xa1\xc4\x8da, je bilo potrebnih ve\xc4\x8d kot 40 poletov._NEWLINE_Na spodnji shemi so glavni sestavni deli postaje. Modro so obarvani moduli pod pritiskom, ki jih lahko uporablja posadka brez vesoljskih oblek. Rde\xc4\x8de je obarvana osnovna struktura, ostale komponente, ki niso pod pritiskom, pa so obarvane rumeno. Laboratorij Destiny je spojen z vozli\xc5\xa1\xc4\x8dem Unity, na shemi sta zaradi jasnosti prikazana lo\xc4\x8deno.'